Øivind Berg (forfatter)

**Øivind Berg** (født 18. mai 1955) er en norsk lærer, reklamemann og barnebokforfatter. 

Berg har skrevet mer enn 40 faktabøker for barn og ungdom med tema norsk natur og friluftsliv. Flere av bøkene er oversatt til dansk, svensk og finsk. Berg er utdannet adjunkt og arbeidet 15 år i grunnskolen før han gikk over til å arbeide i SSR reklamebyrå i Arendal. 

Han debuterte i 1989 med *Skjærgårdsungene*. Andre karakteristiske titler er *Barnas bok om friluftsliv* (1992), *Lek og lær i naturen* (1997-2000), *Til sjøs! – seilskutetiden* (2003), *Se på fugler i skogen* (2005), *Barnas store naturhobbybok* (2008) og *Miljøboka Å, så vakkert!* (2010). Berg fikk Kirke- og undervisningsdepartementets spesialpris 2002 for *Kom ut! Barnas store friluftsbok*, som var en samling av det beste fra flere av hans tidligere bøker. Han har også skrevet barnebøkene *Helten Gunnar* (2009) om motstandsmannen Gunnar Sønsteby  og *Senk Najaden!* (2012) om senkningen av fregatten «Najaden» i det store slaget ved Lyngør sommeren 1812. 

Berg har også gitt ut en rekke sakprosatitler for voksne, mange i samarbeid med andre. *Kniv og slire* (1990), *Sørlandet – en naturlos gjennom Skjærgårdsparken* (2006), *Hummer* (2009) og *Makrell* (2011). I tillegg har han vært medforfatter i lærebokverk i faget kunst og håndverk for grunnskolens 5.–9. trinn (1997-98). 

For sakprosaboka *Sjøørret*, som han skrev sammen med Tommy Egra, Jo van der Eynden, Jan Atle Knutsen og Øystein Paulsen, mottok han Sørlandets litteraturpris 2015. Juryen ga følgende begrunnelse for tildelingen: «*Kombinasjonen av faglig kunnskap og historiefortelling gjør boka til en leseropplevelse. Samtidig vil den være et nyttig oppslagsverk*.». Han ble i 2017 tildelt Aust-Agder fylkeskulturpris.  

## Bibliografi
:*For en komplett bibliografi, se [[#Eksterne lenker|ekstern lenke til bibliotekets tjeneste]]*
* 1989: *Skjærgårdsungene* 
* 1990: *Inne i skogen*
* 1991: *Kniv og slire – fra husflid til kunsthåndverk*
* 1992: *Barnas bok om friluftsliv*
* 1992: *Barnas bok om sportsfiske*
* 1993: *Esker, skrin og skap – fra husflid til kunsthåndverk*
* 1994: *Barnas bok om fjellvandring*
* 1994: *Vi ser på dyr*
* 1994: *Vi ser på fugler*
* 1995: *Norsk fjellhåndbok*
* 1995: *Barnas bok om livet i fjæra*
* 1996: *Barnas bok om fugler*
* 1996: *Barnas bok om blomster og trær*
* 1997: *Kom inn - kom ut* lærebok i kunst og håndverk 6. trinn
* 1997: *2D, 3D, se det* lærebok i kunst og håndverk 8. trinn
* 1997: *Barnas bok om livet i ferskvann*
* 1997: *Barnas bok om insekter*
* 1998: *Lyse sider* lærebok i kunst og håndverk 5. trinn
* 1998: *Se og bli sett* lærebok i kunst og håndverk 9. trinn
* 1998: *Skjærgårdsunger* (revidert og utvidet utgave)
* 1998: *Panorama Aust-Agder*
* 1998: *Lek og lær i naturen - våren*

## Litterære priser og nominasjoner
* 2002: Tildelt Kulturdepartementets spesialpris for *Kom ut*
* 2010: Nominert til Sørlandets litteraturpris for sakprosaboka *Hummer* sammen med Jan Atle Knutsen og Jo van der Eynden.
* 2015: Tildelt Sørlandets litteraturpris for sakprosaboka *Sjøørret* sammen med Tommy Egra, Jo van der Eynden, Jan Atle Knutsen og Øystein Paulsen.

## Referanser


## Eksterne lenker
* Cappelen Damms forfatterpresentasjon
* Forfatterens hjemmeside
*  (Besøkt 29. april 2015)